Document ID: 32012R0937

IZVEDBENA UREDBA KOMISIJE (EU) št. 937/2012
z dne 12. oktobra 2012
o spremembi uredb (ES) št. 1122/2009 in (EU) št. 65/2011 glede načina za določanje uporabljene obrestne mere za neupravičena plačila, ki se izterjajo od upravičencev sheme neposrednih podpor za kmete iz Uredbe Sveta (ES) št. 73/2009, podpore za razvoj podeželja iz Uredbe Sveta (ES) št. 1698/2005 in podpore za vinski sektor iz Uredbe Sveta (ES) št. 1234/2007
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1698/2005 z dne 20. septembra 2005 o podpori za razvoj podeželja iz Evropskega kmetijskega sklada za razvoj podeželja (EKSRP) (1) ter zlasti člena 51(4), člena 74(4) in člena 91 Uredbe,
ob upoštevanju Uredbe Sveta (ES) št. 1234/2007 z dne 22. oktobra 2007 o vzpostavitvi skupne ureditve kmetijskih trgov in o posebnih določbah za nekatere kmetijske proizvode („Uredba o enotni SUT“) (2) ter zlasti členov 85x in 103za v povezavi s členom 4 Uredbe,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (3) ter zlasti člena 142(c) in (o) Uredbe,
ob upoštevanju naslednjega:
(1)
Člen 80(2) Uredbe Komisije (ES) št. 1122/2009 z dne 30. novembra 2009 o podrobnih pravilih za izvajanje Uredbe Sveta (ES) št. 73/2009 v zvezi z navzkrižno skladnostjo, modulacijo ter integriranim administrativnim in kontrolnim sistemom v okviru shem neposrednih podpor za kmete, določenih za navedeno uredbo, ter za izvajanje Uredbe Sveta (ES) št. 1234/2007 v zvezi z navzkrižno skladnostjo v okviru sheme podpore, določene za sektor vina (4) in člen 5(2) Uredbe Komisije (EU) št. 65/2011z dne 27. januarja 2011 o določitvi podrobnih pravil za izvajanje Uredbe Sveta (ES) št. 1698/2005 glede izvajanja kontrolnih postopkov in navzkrižne skladnosti v zvezi z ukrepi podpore za razvoj podeželja (5) določata način za določitev uporabljene obrestne mere za neupravičena plačila, ki se izterjajo od upravičencev podpor v okviru navedenih uredb.
(2)
Obresti se uporabljajo za obdobje od obvestila o obveznosti povračila do dejanskega povračila ali odbitja zneska, ki ga je treba povrniti. To vodi v obveznost nacionalnih organov, da poberejo obresti v praktično vseh primerih izterjav, z ločenim nalogom za izterjavo potem, ko je znan čas, ki je pretekel.
(3)
Zaradi poenostavitve in večje administrativne učinkovitosti bi moral dolžnik obresti plačati šele od razumnega roka za plačilo, navedenega na nalogu za izterjavo.
(4)
Uredbi (ES) št. 1122/2009 in (EU) št. 65/2011 bi bilo zato treba ustrezno spremeniti.
(5)
Zaradi pravne varnosti bi bilo treba določiti, da se ukrepi iz te uredbe uporabljajo za naloge za izterjavo, izdane od 16. oktobra 2012 dalje.
(6)
Ukrepi, predvideni s to uredbo, so v skladu z mnenjem Odbora za razvoj podeželja, Upravljalnega odbora za skupno ureditev kmetijskih trgov in Upravljalnega odbora za neposredna plačila -
SPREJELA NASLEDNJO UREDBO:
Člen 1
Sprememba Uredbe (ES) št. 1122/2009
V členu 80(2) Uredbe (ES) št. 1122/2009 se prvi pododstavek nadomesti z naslednjim:
„2. Obresti se izračunajo za obdobje, ki preteče med rokom plačila za kmeta, navedenim na nalogu za izterjavo, ki ni določen na več kot 60 dni, in datumom bodisi povračila bodisi odbitka.“
Člen 2
Sprememba Uredbe (EU) št. 65/2011
V členu 5(2) Uredbe (EU) št. 65/2011 se prvi pododstavek nadomesti z naslednjim:
„2. Obresti se izračunajo za obdobje, ki preteče med rokom plačila za upravičenca, navedenim na nalogu za izterjavo, ki ni določen na več kot 60 dni, in datumom bodisi povračila bodisi odbitka.“
Člen 3
Začetek veljavnosti in uporaba
Ta uredba začne veljati dan po objavi v Uradnem listu Evropske unije.
Uporablja se za naloge za izterjavo, izdane od 16. oktobra 2012 dalje.
Ta uredba je v celoti zavezujoča in se neposredno uporablja v vseh državah članicah.
V Bruslju, 12. oktobra 2012

Labels: 2
19
6